การชำระภาษีท้องถิ่นติดต่อส่วนคลัง

โทร.044 – 712-004

อบต.ประทัดบุ

**ภาษีโรงเรือนและที่ดิน**

**ถาม ภาษีโรงเรือนและที่ดินคืออะไร**

ตอบ เป็นภาษีที่จัดเก็บจากบ้านเช่า อาคารร้านค้า ท่าเรือ โรงเรียนสอนวิชาชีพ บ่อนไก่ ฟาร์มสัตว์ โรงงานอุตสาหกรรมและบริเวณที่ดินที่ปกติใช้ร่วมไปกับโรงเรือนนั้น

**ถาม การยื่นแบบแสดงรายการเสียภาษียื่นเมื่อใด**

ตอบ เจ้าของทรัพย์สินหรือผู้รับมอบหมายอำนาจจะต้องยื่นแบบแสดงรายการ (ภ.ร.ด.2)ตั้งแต่เดือนมกราคม ถึงเดือนกุมภาพันธ์ ของทุกปี

ถาม หากไม่ยื่นแบบแสดงรายการจะมีความผิดหรือไม่อย่างไร

ตอบ ผู้ใดละเลยไม่ยื่นแบบแสดงรายการมีความผิดโทษปรับไม่เกิน 200 บาทและเรียกเก็บย้อนหลังไม่เกิน 10 ปี

ถาม หลังจากยื่นแบบประเมินแล้วจะต้องชำระเงินเมื่อใด

ตอบ ผู้ประเมินจะต้องชำระเงินภายใน 30 วัน นับตั้งแต่ได้รับแบบแจ้งการประเมิน (ภ.ร.ด.8)

ถาม หากผู้ประเมินไม่ชำระภาษีภายในกำหนด 30 วัน นับตั้งแต่ได้รับแบบประเมิน (ภ.ร.ด.8)จะมีความผิดหรือไม่อย่างไร

ตอบ ถ้าผู้ประเมินไม่ชำระภาษีภายในกำหนด 30 วัน จะต้องเสียเงินเพิ่ม ดังนี้

1. ถ้าชำระไม่เกิน 1 เดือน นับจากวันที่พ้นกำหนดให้เพิ่ม 2.5% ของภาษีที่ค้าง

2. ถ้าชำระเกิน 1 เดือน แต่ไม่เกิน 2 เดือน ให้เพิ่ม 5% ของภาษีที่ค้าง

3. ถ้าชำระเกิน 2 เดือน แต่ไม่เกิน 3 เดือน ให้เพิ่ม 7.5% ของภาษีที่ค้าง

4. ถ้าชำระเกิน 3 เดือน แต่ไม่เกิน 4 เดือน ให้เพิ่ม 10% ของภาษีที่ค้าง

 ถ้าชำระเกิน 4 เดือนขึ้นไป ให้ยึดและขายทอดตลาดทรัพย์สินโดยมิต้องขอร้องให้ศาลสั่ง

ถาม ถ้าผู้ประเมินไม่พอใจในการประเมินจะต้องปฏิบัติอย่างไร

ตอบ ผู้ประเมินจะต้องยื่นคำร้องภายใน 15 วัน นับตั้งแต่วันได้รับแบบแจ้งการประเมิน

**ภาษีบำรุงท้องที่**

**ถาม ภาษีบำรุงท้องที่หมายถึงอะไร**

ตอบ ภาษีบำรุงท้องที่เป็นภาษีที่จัดเก็บจากเจ้าของที่ดิน ผู้ครอบครองที่ดิน ปีละ 1 ครั้ง

ถาม ที่ดินแปลงที่เจ้าของใช้ปลูกสร้างบ้านที่อยู่อาศัย เป็นที่เลี้ยงสัตว์หรือประกอบการ กสิกรรมของตน จะต้องชำระภาษีหรือไม่

ตอบ ถ้าเป็นที่ดินที่อยู่ในเขต ตำบลประทัดบุ สามารถลดหย่อนได้ไม่เกิน 3 ไร่ ส่วนที่เกินต้องเสียภาษี

ถาม กำหนดยื่นแบบแสดงรายการที่ดินเมื่อใด

ตอบ เจ้าของที่ดิน ผู้ครอบครองที่ดินจะต้องยื่นแบบแสดงรายการ (ภ.บ.ท.5)ภายในเดือนมกราคม (โดยกำหนดยื่น 4 ปี ต่อครั้ง)

ถาม ในกรณีที่ได้รับโอนกรรมสิทธิ์ที่ดินใหม่จะต้องปฏิบัติอย่างไร

ตอบ จะต้องยื่นแบบแสดงรายการ (ภ.บ.ท.5)ภายใน 30 วัน นับตั้งแต่วันที่โอนกรรมสิทธิ์

ถาม หากไม่ยื่นแบบภายในกำหนดจะมีความผิดหรือไม่อย่างไร

ตอบ การไม่ยื่นแบบภายในกำหนดจะต้องเสียเงินเพิ่ม 10%ของค่าภาษี ที่เสีย

ถาม หากมีการเปลี่ยนแปลงการใช้ที่ดิน จะต้องทำอย่างไร

ตอบ เจ้าของที่ดินผู้ใดที่ได้เปลี่ยนแปลงการใช้ที่ดิน เป็นเหตุให้ค่าเสียภาษีเปลี่ยนแปลงไป เจ้าของที่ดินผู้นั้นจะต้องแจ้งรายการเปลี่ยนแปลงภายใน 30 วัน นับตั้งแต่วันที่มีการเปลี่ยนแปลง

ถาม การยื่นแบบแสดงรายการที่ดินไม่ถูกต้องมีโทษปรับอย่างไร

ตอบ การยื่นแบบแสดงรายการไม่ถูกต้อง ทำให้ค่าภาษีลดน้อยลงจะต้องเสียเงินเพิ่มอีก 1 เท่า ของภาษีที่ประเมินเพิ่ม

ถาม ในกรณีที่เจ้าของที่ดินชี้เขตแจ้งจำนวนเนื้อที่ไม่ถูกต้องจะต้องมีความผิดหรือไม่อย่างไร

ตอบ เจ้าของที่ดินที่แจ้งจำนวนเนื้อที่ไม่ถูกต้องทำให้เสียค่าภาษีลดน้อยลง จะต้องเสียเงินเพิ่มอีก 1 เท่า ของภาษีที่ประเมินเพิ่ม

ถาม ในการชำระภาษีบำรุงท้องที่ชำระเมื่อใด

ตอบ ผู้มีหน้าที่เสียภาษีบำรุงท้องที่ให้ชำระภาษีไดตั้งแต่เดือนมกราคม ถึงเดือน เมษายน ของทุกปี ยกเว้นในกรณีที่ผู้มีหน้าที่เสียภาษีได้รับแจ้งการประเมินให้ชำระภายใน 30 วัน นับตั้งแต่วันที่ได้รับแจ้งการประเมิน

ถาม หากชำระภาษีเกินกำหนด จะต้องถูกปรับหรือไม่

ตอบ การไม่ชำระภาษีภายในเวลาที่กำหนด จะต้องเสียเงินเพิ่มร้อยละ 2 ต่อเดือน ของจำนวนเงินที่ต้องเสียภาษี เศษของเดือนให้นับเป็นหนึ่งเดือน

**ภาษีป้าย**

ถาม ภาษีป้ายหมายถึงอะไร

ตอบ ภาษีป้าย หมายถึงภาษีที่จัดเก็บจากป้ายแสดงรายชื่อยี่ห้อหรือเครื่องหมายการค้าหรือโฆษณาหารายได้ไม่ว่าจะแสดงไว้ที่วัตถุใดหรือทำให้ปรากฏด้วยวิธีอื่น

ถาม การยื่นแบบแสดงรายการภาษีป้ายยื่นเมื่อใด

ตอบ เจ้าของซึ่งจะต้องเสียภาษีป้ายยื่นแบบแสดงรายการได้ ตั้งแต่ เดือนมกราคม ถึง เดือนมีนาคม ของทุกปี

ถาม ถ้าติดตั้งป้ายภายหลังเดือนมีนาคม หรือมีการเปลี่ยนแปลงแก้ไขจะต้องทำอย่างไร

ตอบ เจ้าของป้ายจะต้องยื่นแบบแสดงรายการภายใน 15 วัน นับตั้งแต่วันที่ติดตั้งหรือเปลี่ยนแปลง (ซึ่งเป็นเหตุให้ต้องเสียภาษีเพิ่ม)

ถาม ถ้ายื่นแบบแสดงรายการช้ากว่ากำหนดจะมีโทษปรับหรือไม่

ตอบ การไม่ยื่นแบบแสดงรายการภายในเวลาที่กำหนดจะต้องเสียเงินเพิ่ม10% ของจำนวนเงินที่จะต้องเสียภาษีป้าย

ถาม การชำระภาษีจะต้องชำระเมื่อใด

ตอบ เจ้าของป้ายจะต้องชำระภาษีป้ายภายใน 15 วัน นับตั้งแต่วันได้รับแจ้งการประเมิน

ถาม ในกรณีที่ได้รับแจ้งผลการประเมินแล้ว ถ้าหากเห็นว่าผลการประเมินนั้นไม่ถูกต้องควรทำอย่างไร

ตอบ ผู้มีหน้าที่เสียภาษีป้ายจะต้องยื่นคำร้องอุทธรณ์ต่อพนักงานเจ้าหน้าที่ตามแบบ ภ.ป.4 ภายใน 30 วัน นับตั้งแต่วันที่ได้รับแจ้งการประเมิน

ถาม การชำระภาษีป้ายผ่อนชำระเป็นงวด ๆ ได้หรือไม่

ตอบ ภาษีป้ายที่ต้องชำระเป็นเงินตั้งแต่ 3,000 บาทขึ้นไป จะขอผ่อนชำระเป็น 3 งวด งวดละเท่า ๆกัน ก็ได้ โดยต้องแจ้งความจำนงเป็นหนังสือให้พนักงานเจ้าหน้าที่ทราบก่อนกำหนดเวลาชำระภาษี

ถาม การไม่ยื่นแบบแสดงรายการภาษีป้าย หรือไม่แสดงชื่อ ที่อยู่ของป้ายจะมีโทษปรับหรือไม่

ตอบ การจงใจไม่ยื่นแบบแสดงรายการภาษีป้ายจะต้องระวางโทษปรับ ตั้งแต่ 5,000 - 50,000 บาท ป้ายที่ติดตั้งอยู่บนอาคารหรือที่ดินของผู้อื่นและมีพื้นที่เกิน 2 ตารางเมตร จะต้องแสดงชื่อ – ที่อยู่ ของเจ้าของป้ายเป็นตัวอักษรไทยไว้มุมด้านล่างของป้าย หากไม่แสดงชื่อ - ที่อยู่ ดังกล่าวจะต้องระวางโทษปรับวันละ 100 บาท เรียงรายวันตลอดระยะเวลาที่ทำผิด

ถาม ในกรณีมีการเปลี่ยนแปลงเจ้าของป้าย จะต้องแจ้งต่อพนักงานเจ้าหน้าที่หรือไม่

ตอบ ต้องแจ้งรับการโอนป้ายภายใน 30 วัน นับตั้งแต่วันโอนป้ายถ้าไม่แจ้งต้องระวางโทษปรับตั้งแต่ 1,000-10,000 บาท

ถาม ในการคิดอัตราค่าป้ายคิดอย่างๆไร

ตอบ 1. ป้ายที่มีอักษรไทยล้วนอัตรา 3 บาท ต่อ 500 ตารางเซนติเมตร

 2. ป้ายที่มีอักษรไทยปนอักษรต่างประเทศหรือปนภาพเครื่องหมายอัตรา 20 บาท ต่อ 500 ตารางเซนติเมตร

 3. ป้ายที่ไม่มีตัวอักษรไทยหรือมีบางส่วนอยู่ในอักษรต่างประเทศ คิดอัตรา 40 บาท ต่อ 500 ตารางเซนติเมตร

 4. ป้ายที่คำนวณแล้วต่ำกว่า 200 บาท ให้เสียป้ายละ 200 บาท

**เอกสารในการชำระภาษี**

**ภาษีโรงเรือนและที่ดิน**

1. สำเนาโฉนดที่ดิน

2.สำเนาบัตรประจำตัวประชาชน

3.สำเนาทะเบียนบ้าน

4.สัญญาการเช่าบ้านหรือที่ดิน

**ภาษีบำรุงท้องที่**

1.สำเนาโฉนดที่ดิน

 2.สำเนาบัตรประจำตัวประชาชน

 3.ใบเสร็จรับเงินปีเก่า

 **ภาษีป้าย**

1. สำเนาโฉนดที่ดิน

2.สำเนาบัตรประจำตัวประชาชน

3.ใบอนุญาตติดป้ายหรือใบเสร็จรับเงินจากร้านทำป้าย